CMC ยันผถห.ไม่ทิ้งหุ้น! ย้ำพื้นฐานธุรกิจแกร่ง-โตต่อเนื่อง เล็งเปิด 10 โครงการ 1 หมื่นล้าน
CMC ยันผถห.ไม่ทิ้งหุ้น! ย้ำพื้นฐานธุรกิจแกร่ง-โตต่อเนื่อง เล็งเปิด 10 โครงการ 1 หมื่นล้าน
19 พ.ย. 2561

นายแพทย์วิเชียร แพทยานันท์ ประธานเจ้าหน้าที่บริหาร บริษัท เจ้าพระยามหานคร จำกัด (มหาชน) หรือ CMC เปิดเผยว่า บริษัทมีความยินดีที่หุ้นไอพีโอ CMC ได้เข้าซื้อขายในตลาดหลักทรัพย์ mai เป็นวันแรก และเชื่อมั่นว่าหุ้น CMC จะได้รับการตอบสนองที่ดีจากนักลงทุนสถาบันและนักลงทุนรายย่อย
โดยบริษัทฯได้จำหน่ายหุ้นไอพีโอประมาณ 30% ให้นักลงทุนสถาบันชั้นนำของไทย อาทิ กองทุน MFC และกองทุน KTAM และ กลุ่มผู้บริหารได้นำหุ้นเดิมติดไซเลนท์พีเรียดเต็มโควตา 55% และยืนยันจะไม่ขายหุ้นในส่วนที่ไม่ติดไซเลนท์พีเรียด
ทั้งนี้บริษัทฯได้วางแผนในการพัฒนาอสังหาริมทรัพย์ 10 โครงการใหม่ มูลค่ากว่า 10,000 ล้านบาท เพื่อตอบสนองความต้องการของลูกค้าที่มีความต้องการซื้อคอนโดสูงขึ้น และเพื่อให้รายได้มีการเติบโตต่อเนื่อง
อย่างไรก็ตาม CMC เป็นบริษัทที่มีพื้นฐานดี มีศักยภาพที่แข็งแกร่ง และจะเป็นหุ้นที่เติบโตต่อเนื่องในอนาคต ให้ผลตอบแทนที่ดี นักลงทุนจึงมั่นใจได้เต็มที่
สำหรับผลประกอบการ 9 เดือน ปี 2561 เป็นที่น่าพอใจ โดยบริษัทฯมีรายได้จากการขายอสังหาริมทรัพย์ 1,502 ล้านบาท เพิ่มขึ้น 42% เมื่อเทียบกับช่วงเดียวกันของปี 2560 ที่ 1,058 ล้านบาท และมีกำไรขั้นต้น 633 ล้านบาท หรือคิดเป็นอัตรากำไรขั้นต้นสูงถึงเท่ากับ 42% เพิ่มขึ้นจากช่วงเดียวกันของปี 2560 ที่ 439 ล้านบาท
ขณะที่กำไรสุทธิ 186 ล้านบาท เพิ่มขึ้น 165% เมื่อเทียบกับช่วงเดียวกันของปี 2560 ที่ 70 ล้านบาท ยิ่งกว่านั้นอัตรากำไรสุทธิ (เน็ตมาร์จิ้น) เพิ่มขึ้นอย่างมีนัยยะกว่าเท่าตัวเป็น 12.03% จาก 5.83%
ทั้งนี้บริษัทฯมีความเชื่อมั่นว่าผลประกอบการในปีนี้จะเติบโตตามเป้าหมาย และเพื่อเป็นของขวัญต้อนรับผู้ถือหุ้นใหม่ที่ให้ความเชื่อมั่นลงทุนในหุ้น ไอพีโอของ CMC คณะกรรมการบริษัทได้พิจารณาอนุมัติจ่ายเงินปันผลระหว่างกาลจากผลประกอบการในรอบ 9 เดือนแรกและกำไรสะสม จำนวน 7 สตางค์ต่อหุ้น ให้กับผู้ถือหุ้นทุกราย โดยวันกำหนดรายชื่อผู้ถือหุ้นที่มีสิทธิในการรับเงินปันผล (Record Date) คือวันที่ 30 พฤศจิกายน 2561
นายแพทย์วิเชียร กล่าวเสริมว่า บริษัทฯมั่นใจว่าในปีหน้าจะมีผลประกอบการที่เติบโตจากการรับรู้ รายได้ของโครงการที่สร้างเสร็จพร้อมโอนและโครงการระหว่างก่อสร้างมูลค่ากว่า 5,538 ล้านบาท ซึ่งบริษัทฯกำลังออกโปรโมชั่นกระตุ้นการขาย และคาดว่ายอดขายปีนี้และปีหน้าจะเติบโตอย่างต่อเนื่อง
นอกจากนี้ CMC ไม่ได้ผลกระทบจากนโยบาย LTV ของธนาคารแห่งประเทศไทย เนื่องจากบริษัทฯ มุ่งเน้นลูกค้าที่ซื้อเพื่ออยู่อาศัยเอง ซึ่งนักลงทุนหรือเก็งกำไรเป็นส่วนน้อย และราคาขายส่วนใหญ่อยู่ในช่วง 2-4 ล้านบาท ซึ่งลูกค้ามักจะซื้อเพื่อเป็นบ้านหลังแรก ตรงกันข้ามจากกระแสดังกล่าวคาดว่า อาจทำให้ลูกค้ารีบทำการโอนคอนโดมีเนียมเร็วขึ้นกว่าเดิม
อนึ่ง CMC ประสบความสำเร็จในการพัฒนาโครงการที่พักอาศัยมากว่า 24 ปี มีการดำเนินการที่ครบวงจรครอบคลุมถึงงานก่อสร้าง การผลิตวัสดุและอุปกรณ์ก่อสร้างต่างๆ อาทิ แผ่นอาคารสำเร็จรูปภายนอก เฟรมกระจกและประตูอลูมิเนียม และผนังอาคารภายใน EPS การผลิตเฟอร์นิเจอร์บิลด์อิน และการจัดหาอุปกรณ์เพื่อใช้และสร้างมูลค่าเพิ่มในโครงการ ทำให้สามารถรักษาอัตรากำไรขั้นต้นในระดับประมาณ 40% ตลอด 10 ปีที่ผ่านมา